CELEX: 32007R1322
Language: ro
Date: 2007-11-12 00:00:00
Title: Regulamentul (CE) nr. 1322/2007 al Comisiei din 12 noiembrie 2007 de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate ale protecției sociale (ESSPROS) cu privire la modurile adecvate de transmitere, rezultatele care trebuie transmise și criteriile de măsurare a calității pentru sistemul central ESSPROS și modulul privind beneficiarii de pensie

13.11.2007   
            
            
               RO
            
            
               Jurnalul Oficial al Uniunii Europene
            
            
               L 294/5
            
         
      REGULAMENTUL (CE) NR. 1322/2007 AL COMISIEI
   
   din 12 noiembrie 2007
   de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate ale protecției sociale (ESSPROS) cu privire la modurile adecvate de transmitere, rezultatele care trebuie transmise și criteriile de măsurare a calității pentru sistemul central ESSPROS și modulul privind beneficiarii de pensie
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 458/2007 al Parlamentului European și al Consiliului din 25 aprilie 2007 privind Sistemul european de statistici integrate ale protecției sociale (ESSPROS) (1), în special articolul 7 alineatele (1) și (2),
   întrucât:
   
               (1)
            
            
               Regulamentul (CE) nr. 458/2007 stabilește un cadru metodologic care trebuie utilizat în vederea întocmirii statisticilor comparabile necesare Comunității, precum și termenele limită de transmitere și difuzare a statisticilor întocmite în conformitate cu ESSPROS.
            
         
               (2)
            
            
               În temeiul articolului 7 alineatul (2) din Regulamentul (CE) nr. 458/2007, trebuie adoptate măsuri de punere în aplicare referitoare la modurile de transmitere a datelor, la rezultatele care trebuie transmise și la criteriile de măsurare a calității pentru sistemul central ESSPROS și modulul privind beneficiarii de pensie.
            
         
               (3)
            
            
               Măsurile prevăzute în prezentul regulament sunt conforme cu avizul Comitetului pentru programul statistic,
            
         ADOPTĂ PREZENTUL REGULAMENT:
   Articolul 1
   Măsurile de punere în aplicare cerute în temeiul articolului 7 alineatul (2) din Regulamentul (CE) nr. 458/2007 referitoare la sistemul central ESSPROS (pentru date cantitative și informații calitative în funcție de regimuri și prestații detaliate) și la modulul privind beneficiarii de pensie vor fi conforme cu dispozițiile prevăzute în anexele I și II.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 noiembrie 2007.
      
         
            Pentru Comisie
         
         Joaquín ALMUNIA
         
         
            Membru al Comisiei
         
      
   
   
      (1)  JO L 113, 30.4.2007, p. 3.
   
      ANEXA I
      MODURILE ADECVATE DE TRANSMITERE ȘI REZULTATELE CARE TREBUIE TRANSMISE
      1.   MODURILE ADECVATE DE TRANSMITERE ȘI REZULTATELE CARE TREBUIE TRANSMISE PENTRU SISTEMUL CENTRAL ESSPROS
      1.1.   Lista regimurilor
      Trebuie furnizate următoarele informații, utilizându-se un tabel standard:
      
                  1.
               
               
                  un număr de serie, în vederea identificării fiecărui regim;
               
            
                  2.
               
               
                  denumirea fiecărui regim;
               
            
                  3.
               
               
                  denumirea abreviată (opțional);
               
            
                  4.
               
               
                  clasificarea regimurilor, efectuată pe baza celor cinci criterii stabilite în manualul ESSPROS realizat de Comisia Europeană în cooperare cu statele membre.
               
            1.2.   Date cantitative
      Chestionarul ESSPROS privind datele cantitative se referă la încasări, cheltuieli și prestații detaliate.
      1.2.1.   Organizarea datelor
      Datele trebuie să se refere la unul dintre anii calendaristici pentru care trebuie să fie transmise informațiile [în conformitate cu anexa I la Regulamentul (CE) nr. 458/2007 privind Sistemul european de statistici integrate ale protecției sociale (ESSPROS)].
      Tabelul standard pentru datele anuale este întocmit după cum urmează:
      
                  —
               
               
                  rândurile corespund clasificării detaliate a încasărilor, a cheltuielilor și a prestațiilor;
               
            
                  —
               
               
                  coloanele corespund regimurilor prezentate în tabelul ce include „lista regimurilor” (câte o coloană pentru fiecare regim și o coloană suplimentară pentru totalul regimurilor);
               
            
                  —
               
               
                  în cazul în care trebuie să fie adăugat un regim nou, se va adăuga o nouă coloană în tabel.
               
            1.2.2.   Datele care trebuie transmise
      Datele exprimate în moneda națională trebuie să fie furnizate, pentru fiecare an, la nivel de unitate elementară; trebuie să fie furnizate cifre detaliate pentru fiecare regim în parte (sumele agregate sunt calculate în mod automat prin formule).
      1.2.3.   Manualul de referință
      Clasificarea detaliată care trebuie să fie utilizată pentru furnizarea datelor este stabilită în apendicele 1 la manualul ESSPROS realizat de Comisia Europeană în colaborare cu statele membre.
      1.3.   Informații calitative în funcție de regimuri și prestații detaliate
      Chestionarul ESSPROS pentru informații calitative se referă la domeniile specificate în apendicele 2 la manualul ESSPROS realizat de Comisia Europeană în colaborare cu statele membre.
      1.3.1.   Organizarea datelor
      Datele trebuie să se refere la unul dintre anii calendaristici pentru care trebuie să fie transmise informațiile [în conformitate cu anexa I la Regulamentul (CE) nr. 458/2007 privind Sistemul european de statistici integrate ale protecției sociale (ESSPROS)].
      Informațiile constau în:
      
                  —
               
               
                  informații relevante pentru toate regimurile care funcționează pe teritoriul țării;
               
            
                  —
               
               
                  informații specifice pentru fiecare regim, separat.
               
            1.3.2.   Datele care trebuie transmise
      Statele membre trebuie să furnizeze sau să actualizeze informațiile calitative referitoare la fiecare regim și la fiecare prestație detaliată.
      1.3.3.   Manualul de referință
      Informațiile detaliate care trebuie să fie transmise sunt specificate în apendicele 2 la manualul ESSPROS realizat de Comisia Europeană în colaborare cu statele membre.
      2.   MODURILE ADECVATE DE TRANSMITERE ȘI REZULTATELE CARE TREBUIE TRANSMISE PENTRU MODULUL BENEFICIARILOR DE PENSIE
      Chestionarul ESSPROS referitor la beneficiarii de pensie se prezintă sub forma unui tabel standard.
      2.1.   Organizarea datelor
      Datele trebuie să se refere la unul dintre anii calendaristici pentru care trebuie să fie transmise informațiile [în conformitate cu anexa I la Regulamentul (CE) nr. 458/2007 privind Sistemul european de statistici integrate ale protecției sociale (ESSPROS)].
      Tabelul standard pentru datele anuale este întocmit după cum urmează:
      
                  —
               
               
                  rândurile corespund categoriilor de beneficiari de pensie, pe baza clasificării prevăzute în apendicele 3 la manualul ESSPROS realizat de Comisia Europeană în colaborare cu statele membre;
               
            
                  —
               
               
                  coloanele corespund regimurilor pentru care există cel puțin o categorie de beneficiari.
               
            2.2.   Datele care trebuie transmise
      Datele privind beneficiarii trebuie să fie furnizate pentru fiecare an.
      Chestionarul
      Chestionarul se prezintă sub forma unui tabel care trebuie să fie completat numai pentru acei beneficiari pentru care s-au înregistrat cheltuieli în țara în cauză. Dacă a fost început un nou regim, acesta poate fi adăugat, păstrându-se același format. Fișa de colectare a datelor este specifică în funcție de țară și/sau de an.
      Data de referință
      Colectarea datelor pentru colecția de date aferentă anului N se referă la numărul de beneficiari la sfârșitul anului calendaristic.
      Date diferențiate pe sexe
      Datele privind beneficiarii trebuie să fie diferențiate pe sexe. Aceste date sunt obligatorii numai pentru nivelul totalului tuturor regimurilor.
   
   
      ANEXA II
      CRITERII DE MĂSURARE A CALITĂȚII
      1.   CRITERII DE MĂSURARE A CALITĂȚII PENTRU SISTEMUL CENTRAL ESSPROS
      1.1.   Acuratețe și fiabilitate
      1.1.1.   Pentru datele cantitative
      1.1.1.1.   Acoperirea surselor de date
      Statele membre trebuie să furnizeze informații referitoare la:
      
                  —
               
               
                  tipul de surse utilizate: registre sau alte surse administrative, anchete, estimări etc.;
               
            
                  —
               
               
                  rapoarte privind problemele întâmpinate (inclusiv întârzierile) care au determinat estimarea datelor;
               
            
                  —
               
               
                  regimurile acoperite de diferitele tipuri de surse;
               
            
                  —
               
               
                  dacă este cazul, prestațiile la care se referă diferitele tipuri de surse (în cazul în care sunt utilizate surse încrucișate, de exemplu, anchetele privind costul forței de muncă).
               
            1.1.1.2.   Metodologii și premise utilizate în obținerea estimărilor
      Statele membre trebuie să furnizeze informații referitoare la:
      
                  —
               
               
                  estimările privind regimurile pentru care nu există date disponibile;
               
            
                  —
               
               
                  estimările privind încasările, cheltuielile și prestațiile detaliate care lipsesc:
                  
                              (a)
                           
                           
                              în cazul în care datele lipsesc;
                           
                        
                              (b)
                           
                           
                              în cazul în care diferențierea unuia dintre grupurile de prestații lipsește (de exemplu, diferențierea unei prestații în prestații care sunt bazate pe testarea mijloacelor și, respectiv, prestații care nu sunt bazate pe testarea mijloacelor sau diferențierea unei prestații în numerar specifice unei anumite funcții în mai multe prestații detaliate).
                           
                        
            1.1.1.3.   Revizuiri ale statisticilor
      Statele membre trebuie să furnizeze informații referitoare la:
      
                  —
               
               
                  schimbările survenite în privința surselor de date utilizate;
               
            
                  —
               
               
                  schimbările referitoare la metoda utilizată de estimare a datelor;
               
            
                  —
               
               
                  revizuirile de date datorate ajustărilor conceptuale (de exemplu, ajustarea conturilor naționale);
               
            
                  —
               
               
                  revizuirile de date datorate disponibilității statisticilor finale;
               
            
                  —
               
               
                  revizuirile de date datorate acțiunilor de revizuire a calității.
               
            1.1.2.   Pentru informațiile calitative
      Nu este cazul.
      1.2.   Comparabilitate
      1.2.1.   Pentru datele cantitative
      Comparabilitate geografică
      Pentru a permite evaluarea de către Eurostat a comparabilității dintre diferite țări, statele membre trebuie să furnizeze informații referitoare la:
      
                  —
               
               
                  gradul de acoperire din punct de vedere al regimurilor;
               
            
                  —
               
               
                  gradul de acoperire din punct de vedere al încasărilor, al cheltuielilor și al prestațiilor detaliate;
               
            
                  —
               
               
                  cazurile de neaplicare a metodologiei ESSPROS, prezentate sub forma unei liste cuprinzătoare.
               
            1.2.2.   Pentru informațiile calitative
      Nu este cazul.
      2.   CRITERII DE MĂSURARE A CALITĂȚII PENTRU MODULUL PRIVIND BENEFICIARII DE PENSIE
      2.1.   Acuratețe și fiabilitate
      2.1.1.   Acoperirea surselor de date
      Statele membre trebuie să furnizeze informații referitoare la:
      
                  —
               
               
                  tipul de surse utilizate: registre sau alte surse administrative, anchete, estimări etc.;
               
            
                  —
               
               
                  rapoarte privind problemele întâmpinate (inclusiv întârzierile) care au determinat estimarea datelor;
               
            
                  —
               
               
                  regimurile acoperite de diferitele tipuri de surse.
               
            2.1.2.   Metodologii și premise utilizate în tratarea dublei înregistrări și în obținerea estimărilor
      Statele membre trebuie să furnizeze informații referitoare la:
      
                  —
               
               
                  estimările privind regimurile pentru care nu există date disponibile;
               
            
                  —
               
               
                  tratarea dublei înregistrări:
                  
                              (a)
                           
                           
                              pentru o categorie de pensii inclusă într-un singur regim;
                           
                        
                              (b)
                           
                           
                              între regimuri (o singură categorie de pensii pentru toate regimurile);
                           
                        
                              (c)
                           
                           
                              între categorii de pensii bazate pe testarea mijloacelor și, respectiv, care nu sunt bazate pe testarea mijloacelor;
                           
                        
                              (d)
                           
                           
                              între categorii aflate în curs de agregare.
                           
                        
            2.1.3.   Revizuiri ale statisticilor
      Statele membre trebuie să furnizeze informații referitoare la:
      
                  —
               
               
                  schimbările survenite în privința surselor de date utilizate;
               
            
                  —
               
               
                  schimbările referitoare la metoda utilizată de estimare a datelor;
               
            
                  —
               
               
                  revizuirile de date datorate disponibilității statisticilor finale;
               
            
                  —
               
               
                  revizuirile de date datorate acțiunii de revizuire a calității.
               
            2.2.   Comparabilitate
      Comparabilitate geografică
      Pentru a permite evaluarea de către Eurostat a comparabilității dintre diferite țări, statele membre trebuie să furnizeze informații referitoare la:
      
                  —
               
               
                  gradul de acoperire din punct de vedere al regimurilor;
               
            
                  —
               
               
                  gradul de acoperire din punct de vedere al beneficiarilor;
               
            
                  —
               
               
                  cazurile de neaplicare a metodologiei ESSPROS, prezentate sub forma unei liste cuprinzătoare.
               
            3.   PROGRAM DE PRODUCERE A RAPOARTELOR PRIVIND CALITATEA
      3.1.   Pentru sistemul central
      Rapoartele privind calitatea referitoare la sistemul central sunt rapoarte anuale. Raportul pentru anul N trebuie transmis către Eurostat până la sfârșitul lunii septembrie a anului N+2. Pe baza acestora, Eurostat va produce și va difuza o versiune consolidată a rapoartelor, până la sfârșitul lunii decembrie a anului N+2.
      3.2.   Pentru modulul privind beneficiarii de pensie
      Rapoartele privind calitatea referitoare la modulul privind beneficiarii de pensie sunt rapoarte anuale. Raportul pentru anul N trebuie transmis către Eurostat până la sfârșitul lunii august a anului N+2. Pe baza acestora, Eurostat va produce și va difuza o versiune consolidată a rapoartelor, până la sfârșitul lunii noiembrie a anului N+2.